Բիւզանդ Թոփալեան

Բիւզանդ Թոփալեան (), ֆրանսահայ բանաստեղծ, նկարիչ, խմբագիր։

Մաս կը կազմէ վերայայտնութեան առաջին սերունդին, անոնց, որոնք յետեղեռնեան մեր կեանքի առաջին տասնամեակին (1920-1930) յայտնուեցան, «փիւնիկ» հայութեան տրտմութիւնը գոյատեւման կամքի վերածելու կարգախօսով մը. մերժեցին յանձնուիլ թանձր սուգին եւ հիւսեցին հայակերտումի երգը։

 Կենսագրութիւն 
Ծնած է Այնթապի մէջ, ուր յաջորդաբար յաճախած է Ներսէսեան, ապա ամերիկեան միջնակարգ վարժարանները։ Կիլիկեան աղէտի օրերուն, նախ ապաստանած է Հալէպ, ապա դէպի արեւմուտք գաղթող մեր բեկորներուն հետ անցած է Ֆրանսա, Փարիզ, ուր ձեռնարկած է տպարանային - հրատարկչական աշխատանքներու, մինչեւ իր մահը, առօրեային զուգահեռ աշխատակցելով թերթերու եւ պարբերականներու, նախաձեռնելով նաեւ «Անդաստան» գրական հանդէսի հրատարակութեան՝ 1952-1969 տարիներուն (18 գիրք): Աւետիս ՏԷր Սահակեանին, Անդրանիկ Պիւլպիւլեանին եւ Մովսէս Մխիթարեանին (Մորիս Քաջեան) հետ միասին աշխատակցած է «Մեղու»ի խմբագրական աշխատանքներուն։

Շահան Շահնուրի, Որբունիի, Վազգէն Շուշանեանի եւ ուրիշներու հետ մասնակից դարձած է «Մենք» պարբերականի հրատարակութեան։ 1930-1959 տարիներուն լոյս տեսած են իր բանաստեղծութիւնները անջատ հատորներով՝ «Այգահանդէս» (1930), «Արեւագալ» (1936), «Համայնական սէր» (1950), «Հրախաղութիւն» (1952) եւ «Արձանագիր» (1959): Առանձնապէս հրատարակած է ֆրանսերէնով, «Le jour du monde» պոէմը։

Նկարիչ եւ բանաստեղծ՝ հոգիով արեւելքցի ու արուեստով արեւմուտքցի քերթող մըն է Թոփալեան, որ յուզական տարրը կը պահէ ժուժկալութեան մէջ եւ կը հասնի մտածական սուզումներու ճամբով իր ապրումներն ու կեանքի աշխարահայեացքը գիրին փոխանցելու մակարդակին։ Իր բանաստեղծութիւնները իմացական կառոյցներ են աւելի, զերծ՝ լեզուական կշռոյթի կապանքներէն եւ արտայայտութեան արտանքին նպաստներէն։ Ընթերցողն է որ մտքի հաղորդութեան ճամբով կը ստեղծէ այդ կշռոյթը, քերթողին մտածումներուն ներքին մտերմութեամբ մը:

 Ծանօթագրութիւններ 

Ստորոգութիւն:1902 ծնունդներ
Ստորոգութիւն:1970 մահեր
Ստորոգութիւն:Ֆրանսահայ բանաստեղծներ
Ստորոգութիւն:Ֆրանսահայ նկարիչներ
Ստորոգութիւն:2 Մայիսի մահեր
Ստորոգութիւն:Փարիզ մահեր
Ստորոգութիւն:Այնթապ ծնունդներ
Ստորոգութիւն:Գեղանկարիչներ այբբենական կարգով
Ստորոգութիւն:Հայ խմբագիրներ
Ստորոգութիւն:Հայ գրողներ